
Pilegrimsfellesskapet St. Hallvard av Oslo ble stiftet og vedtekter fastsatt søndag den 21. november 2010. Vedtektene ble revidert på ordinært årsmøte 23. mai 2012 og på ordinært årsmøte 23.mai 2019.

1. Navn og organisering
Foreningens navn er Pilegrimsfellesskapet St. Hallvard av Oslo.
Foreningen er medlem av det nasjonale Pilegrimsfellesskapet St. Olav.

2. Målsetting
Pilegrimsfellesskapet St. Hallvard av Oslo er en ideell forening åpen for alle.

Pilegrimsfellesskapet St. Hallvard av Oslo vil arbeide for
1. å bygge opp og styrke interessen for pilegrimssaken i Oslo-regionen
2. økt vandring langs pilegrimsledene fra Oslo til Nidaros
3. økt vandring langs pilegrimsledene i Oslo-regionen
4. bedre merking og vedlikehold av pilegrimsledene
5. et bedret overnattingstilbud
6. samarbeid med personer, institusjoner, bedrifter og organisasjoner som vil bidra til pilegrimsarbeidet og til vandringer mot Nidaros og andre pilegrimsmål, spesielt med andre pilegrimsorganisasjoner
7. vandringer som utvikler vennskap og forståelse over landegrensene og kontakt mellom ulike trossamfunn
8. et nært samarbeid med pilegrimssatsningen i offentlig regi i Norge generelt og «Regionalt pilegrimssenter Oslo» spesielt.

Pilegrimsfellesskapet St. Hallvard av Oslo vil informere om og skape interesse for:
a. med utgangspunkt i vår kristne kulturarv arbeide for åndelig utvikling, og arbeide for friluftsliv og rekreasjon gjennom pilegrimsvandringer
b. pilegrimstradisjoner, kultur og historie
c. severdigheter og kulturopplevelser knyttet til pilegrimsveiene
d. Olav den Helliges liv og virke, Olavstradisjoner, Olavskirker, -alter og -kapell i Norge og i Europa, Martin Luther og reformasjonen, Olavsfestdagene i Trondheim, Olsokdagene på Stiklestad og olsokfeiring generelt. 

3. Medlemskap og kontingent
Både enkeltpersoner og organisatoriske enheter kan bli medlem i foreningen. 

Kontingenten fastsettes av årsmøtet. Årsmøtet bestemmer om kontingenten skal ha flere satser. Kontingenten betales forskuddsvis. Medlemmer som skylder kontingent har ikke stemmerett, og kan strykes som medlem etter to purringer. 

4. Stemmerett og valgbarhet
Alle enkeltpersonsmedlemmer har stemmerett og er valgbare til tillitsverv i foreningen. 

5. Godtgjørelse
Styre- og utvalgsmedlemmer kan motta refusjon for faktiske utgifter. Definerte oppgaver kan honoreres. Godtgjørelse og refusjon skal framgå av budsjett og regnskap. Retningslinjer utarbeides av styret.  

6. Årsmøte
Årsmøtet er foreningens øverste myndighet og avholdes hvert år innen utgangen av mai. Saksdokumentene må være tilgjengelig for medlemmene senest 3 uker før årsmøtet. Forslag fra medlemmene som ønskes behandlet på årsmøtet må være styret i hende senest 4 uker før årsmøtet.

Alle organisasjonens medlemmer kalles inn med møte- og stemmerett. Årsmøtet kan også invitere andre personer til å være til stede som observatører. 

Årsmøtet er vedtaksdyktig med det antall stemmer som møter, fysisk eller elektronisk eller ved fullmakt. Med mindre annet er bestemt, er et vedtak gyldig når det treffes med alminnelig flertall. Blanke stemmer skal ikke telle med i flertallsberegningen.  

Årsmøtet skal:
1. Godkjenne innkalling og saksliste
2. Velge ordstyrer og to protokollførere samt to til å underskrive protokollen.
3. Godkjenne årsmelding
4. Godkjenne revidert regnskap
5. Godkjenne budsjett og fastsette kontingent
6. Behandle innkomne forslag
7. Velge
· Styreleder, 2-4 styremedlemmer og 2-3 varamedlemmer. Valgperioden er 1 år for styreleder, 2 år for styremedlemmer og 1 år for varamedlemmer.
· Revisor for 1 år.
· Valgkomité bestående av leder og 2 medlemmer, alle for 1 år.

7. Ekstraordinære årsmøter
Ekstraordinære årsmøter holdes når styret bestemmer det, eller når minst en tredjedel av de stemmeberettigede medlemmene krever det. Møteinnkallelse og vedtak skjer etter samme regler som for ordinære årsmøter.

8. Styret
Styret består av leder og 2-4 styremedlemmer. Det velges 2-3 varamedlemmer som innkalles til styremøtene ved behov. 

Styret er beslutningsdyktig når et flertall av styrets medlemmer er til stede. Vedtak fattes med et flertall av de avgitte stemmene. Ved stemmelikhet har styreleder dobbeltstemme. Det skal føres vedtaksprotokoll fra forhandlingene.

Styret kan oppnevne et arbeidsutvalg som består av leder og to styremedlemmer. For å løse spesielle oppgaver kan styret nedsette ulike utvalg. Utvalgene rapporterer sitt arbeid skriftlig tilbake til styret.

9. Økonomi
Foreningens regnskap følger kalenderåret og skal revideres av foreningens revisor.

10. Vedtektsendring og oppløsning
Vedtektsendringer kan normalt bare vedtas av det ordinære årsmøtet og det kreves 2/3 flertall av de avgitte stemmene.

Første vedtak om oppløsning fattes av det ordinære årsmøtet med 2/3 flertall. Deretter fattes endelig vedtak om oppløsning på et ekstraordinært årsmøte som holdes minst 3 måneder senere.

Ved oppløsning tilfaller foreningens eiendeler pilegrimsarbeidet i Nidaros.

